इंदौर. शहर में बन रहे पुल-पुलिया, रेलवे ओवरब्रिज में कुछ और नए पुल का काम भी शुरू हो चुका है, जबकि कुछ का होने वाला है। बीआरटीएस पर बॉटलनेक का हिस्सा पलासिया से शुरू होता है।
यहां नगर निगम ने पलासिया पुल को चौड़ा करने का काम शुरू कर दिया है। करीब 50 फीट चौड़े और 25 फीट लंबे इस ब्रिज को 50 फीट और चौड़ा किया जाएगा। यहां का काम मार्च तक पूरा होना है। फाउंडेशन का काम पूरा हो चुका है।
सिटी इंजीनियर हरभजनसिंह ने बताया मेयर और निगमायुक्त के निर्देश पर बीआरटीएस के इस हिस्से में पुल निर्माण शुरू हुआ है। फाउंडेशन वर्क में पिलर खड़े हो चुके हैं और अब स्लैब डालने की तैयारी है।
करीब दो करोड़ की लागत वाले इस ब्रिज के बनने से पलासिया थाने तक सड़क खुल जाएगी। इससे खजराना, आनंद बाजार से आने वाले वाहनों को लेफ्ट टर्न की दिक्कत भी खत्म हो जाएगी। इसी तरह दूसरा पुल बनेगा महू नाका से मालगंज के बीच। अभी तरण पुष्कर के पीछे बालदा कॉलोनी के पास छोटी पुलिया है, जिस पर मुश्किल से सिंगल लेन है।
जनकार्य समिति प्रभारी शंकर यादव ने बताया हाल ही में हुई एमआईसी ने इसकी मंजूरी दी है। यहां 24 मीटर (करीब 78 फीट) चौड़ा पुल
बनेगा। करीब एक करोड़ की लागत से होने वाले इस काम के लिए वर्क ऑर्डर भी जारी किया जा चुका है।
जनवरी से मार्च तक ये पुल भी होंगे पूरे
महापौर मालिनी गौड़ ने बताया कर्बला पुल पर आखिरी काम जारी है। जनवरी में यह पूरा हो जाएगा। इसी तरह जयरामपुर ब्रिज और त्रिवेणी पुल भी मार्च तक ट्रैफिक के लिए पूरी तरह तैयार होंगे।
पहले दिन दो गर्डर चढ़ाईं, रेलवे पोर्शन की पांच गर्डर तैयार
सुपर कॉरिडोर पर बन रहे आठ लेन के रेलवे ओवरब्रिज में सोमवार सुबह रेलवे पोर्शन के दोनों ओर की गर्डर चढ़ाने का काम शुरू हुआ। पहली गर्डर सुबह 11 बजे चढ़ी, वहीं दूसरी शाम को। दोनाें ओर 12-12 गर्डर मिलाकर कुल 24 गर्डर चढ़ाई जाना हैं, जो पहले से बनकर तैयार हैं।
कार्यपालन यंत्री व प्रोजेक्ट प्रभारी अनिल चुघ ने बताया हर दिन एक गर्डर चढ़ाई जाएगी। कोशिश होगी जल्द से जल्द यह काम हो। इसी के साथ रेलवे पोर्शन की जिस गर्डर का सैंपल फेल हुआ था, वहां नई डिजाइन के हिसाब से पांच गर्डर तैयार हैं।
इस हिस्से में कुल 14 गर्डर बनना हैं। इसके बाद इनकी स्ट्रेसिंग होगी और ब्रिज पर चढ़ाया जाएगा। इसके बाद यह ब्रिज पूरा हो जाएगा। सिंहस्थ में ट्रैफिक शुरू करने के लिए जनवरी और फरवरी माह इस ब्रिज के लिए अहम होंगे, इसीलिए एक टीम रेलवे से गर्डर स्ट्रेसिंग की तैयारी में लगी है। जैसे ही अनुमति मिलेगी वह काम भी शुरू हो जाएगा।
4 जनवरी को 50 दिन होंगे पूरे, काम नहीं हुआ तो आईडीए कब्जा वापस लेगा
केसरबाग रेलवे ओवरब्रिज पर हाई कोर्ट ने 35 दिन में ट्रैफिक शुरू करने और 50 दिन में दूसरे काम भी पूरे करने की गाइड लाइन दी थी। नियत समय में ट्रैफिक तो शुरू नहीं हो पाया। अब 50 दिन की समय सीमा भी 4 जनवरी को पूरी हो जाएगी। हालांकि इसमें अभी एक सप्ताह है, बावजूद यदि काम समय पर पूरा नहीं होता है तो आईडीए को इसका कब्जा वापस लेना पड़ेगा।
अधिकारियों के मुताबिक आईडीए ने अपनी ओर से एक्सटेंशन नहीं दिया था। कोर्ट के निर्देश पर जरूर काम करने की अनुमति दी गई। नियत समय में यदि काम नहीं होता है तो साइड का कब्जा वापस आईडीए ले लेगा।
इधर, मौके पर मास्टिक (डामर की आखिरी लेयर) और बिजली केबल डालने का काम जारी है। इसी के साथ चोइथराम साइड की सर्विस रोड की एक लेन और बची है, जो संभवत: अगले तीन से चार दिन में पूरी हो जाएगी।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva